Document ID: /roh_data/filtered/fineweb-2-filterrobots_roh.jsonl.gz/72011

In classicher mundial
Il duel tranter ils dus vaschins vegn dà a Charkiw en l’Ucraina. La Germania encunter l'Ollanda ha bain merità il num “classicher”. Ils Tudestgs han triumfà encunter ils Ollandais en il final dal campiunadi mundial 1974 a Minca cun 2:1.
Il 1988 han ils Ollandais pudì far revanscha en il mezfinal dal campiunadi d’Europa en la Germania. L’Ollanda ha silsuenter er gudagnà il titel. Ils duels tranter quels dus pajais èn savens fitg brisants. Il respect d’in da l’auter è dentant gronds.
L’Ollanda dovra ina victoria
Ils Ollandais han suenter l’emprim gieu da gruppa anc nagins puncts e dovran in success encunter la Germania. Sa megliurar en cumparegliaziun cun il gieu encunter il Danemarc ston ils Ollandais oravanttut en l’offensiva. Malgrà pliras bunas schanzas da gol encunter ils Danais n’hai betg tanschì da sajettar in sulet gol.
Mesemna saira ston ils “Oranjes” nizzegiar las schanzas. Tar l’Ollanda pudess il defensur Joris Mathijsen turnar en la defensiva. Il giugader da Malaga è stà blessà vid ina coissa. Ulteriuras midadas vegn il trenader Bert van Marwijk strusch a far, malgrà ch’i ha dà grondas discussiuns, tgi che gioga davent da l’entschatta. Rafael van der Vaart e Dirk Kuyt n’èn insumma betg cuntents cun la rolla da reserva.
Mario Gomez be sin il banc da reserva?
Malgrà la victoria dad 1:0 en l’emprim gieu encunter il Portugal ha il favurit Germania anc betg pudì persvader daltut. Uschia èsi pussaivel ch’il trenader Joachim Löw fa intginas midadas mesemna saira. Sin il banc pudess el laschar igl attatgader Mario Gomez che veva sajettà il sulet gol encunter ils Portugais ed uschia s’avanzar tar il matchwinner. Remplazzar Gomez pudess l'attatgader da Lazio Roma Miroslav Klose.
Cun ina victoria encunter l’Ollanda pudessan ils Tudestgs betg mo praticamain segirar il plaz en il quart-final. L’equipa da Jogi Löw vegniss era da megliurar in zicchel la statistica. Dapi il 1998 ha la Germania gudagnà enfin oz be ina giada il segund gieu da gruppa ad in grond turnier da ballape. (aw/sf)